༄༅།།རྒྱ་གར་སྐད་དུ།གུ་ཎ་ཨ་པ་ཏྲན་སྟོད་ཏཱརྠ་སྱ་ཀཱ་རི་ཀཱ།བོད་སྐད་དུ།ཡོན་ཏན་མཐའ་ཡས་པར་བསྟོད་པའི་དོན་གྱི་ཚིག་ལེའུར་བྱས་པ།འཕག
པའཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ།།ཡོན་ཏན་མི་ཤེས་སྒོ་འདོགས་དགག།ང་རྒྱལ་མེད་དང་འདོད་དོན་སྒྲུབ།།ཚིགས་བཅད་དོན་བཞི་ལྡན་པ་ཡིས།།བསྟོད་པའི་གླེང་ནི་སྤོང་བ་བསྟན།།རྒྱུ་དང་འབྲས་བུ་གཞན་དོན་གྱིས།།བསྟོད་པའི་དོན་རྣམས་ཐམས་ཅད་བསྡུས།།དེ་ལ་དང
པོ་བྱང་ཆུབ་རྒྱ།།འབྲས་བུ་སེམས་ཅན་དོན་རྣམས་བསྟན།།བསམ་པ་སྦྱོར་བ་དབང་མཛད་པའི།།གནས་སྐབས་གསུམ་གྱིས་རྒྱུ་བསྟན་ཏོ།།གཞན་དོན་བྱང་ཆུབ་སྨོན་ལམ་གྱི།།རང་བཞིན་གྱིས་ནི་བསམ་པ་སྟེ།།ཚིགས་བཅད་ལྔ་དང་ལྔ་རྣམས་ཀྱིས།།དེའི་རྒྱུ་གཞི་དང་བཅས་པ་བསྟན།།འདོད་དང
མི་འདོད་སེལ་བ་དང་།།གྲོགས་དང་ལོངས་སྤྱོད་བྱས་པ་བསྟན།།རིགས་དང་དགེ་བཤེས་སྙིང་རྗེ་དང་།།སྐྱོ་མེད་བསམ་པ་གཉིས་ཀྱི་རྒྱུ།།དེ་མིན་དེ་ཉིད་སར་གནས་པས།།འདིར་ནི་སྦྱོར་བ་རྣམ་གཉིས་བྱས།།སྔ་མའི་ཕ་རོལ་ཕྱིན་པ་བཅུ།།གཞན་གྱི་ཕ་རོལ་ཕྱིན་པ་བདུན།།ཚིགས
བཅད་དྲུག་གིས་དྲུག་རྣམས་བསྟན།།གཉིས་ཀྱིས་གཅིག་ཡིན་གསུམ་གྱིས་གཞན།།དང་པོར་ཁྱད་པར་བསམ་པ་དང་།།སྦྱོར་བ་ལེན་པ་སྦྱིན་བྱ་བའོ།།དངོས་པོ་ལྔ་ནི་རེ་རེ་ཡིས།།ཟག་མེད་གཞན་ནི་གཉིས་ཀྱིས་སོ།།ཉོན་མོངས་པ་དང་སྐྱེ་དང་ལས།།ཐབས་དང་རབ་ཏུ་སྨིན་བྱ་བ།།།

དབང་མཛད་ལྔ་ནི་དགོས་བཅས་པར།།གཉིས་གཉིས་གཉིས་གཉིས་གསུམ་གྱིས་སོ།།དེ་ལ་ཁ་ཅིག་དངོས་མ་གསུངས།།མི་མཐུན་ཕྱོགས་ཟད་པ་ལས་ཡིན།།འབྲས་བུ་གསུམ་སྟེ་བྱང་ཆུབ་དང་།།ཉེས་དང་ཡོན་ཏན་སྤངས་འབྱོར་པའོ།།གཞན་དོན་གསུམ་སྟེ་ཆོས་བསྟན་དང་།།
དེ་མཉན་པ་དང་ཡུན་རིང་གནས།།ཐ་མས་ཡོངས་སུ་བསྔོ་བ་སྟེ།།བསྟོད་པའི་དོན་ནི་བསྡུས་པ་བསྟན།།ཡོན་ཏན་མཐའ་ཡས་པར་བསྟོད་པའི་དོན་གྱི་ཚིག་ལེའུར་བྱས་པ་སློབ་དཔོན་ཕྱོགས་ཀྱི་གླང་པོས་མཛད་པ་རྫོགས་སོ།།།།རྒྱ་གར་གྱི་མཁན་པོ་སརྦ་ཛྙཱ་དེ་བ་དང་།ལོ་ཙཱ་བ་
ཏཱི་ཡེ་ཤེས་མཆོག་གིས་བསྒྱུར།ཞུ་ཆེན་གྱི་ལོ་ཙཱ་བ་བནྡེ་དཔལ་བརྩེགས་རཀྵི་ཏས་ཞུས་ནས་གཏན་ལ་ཕབ་པའོ།།།